Regionsrådsformand Ulla Astman og formand for det nordjyske kommunekontaktråd, H.C. Maarup, vil mødes med sundhedsminister Astrid Kragh for at diskutere den allerede omstridte lægehelikopter. Under finanslovsforhandlingerne blev det besluttet, at lægehelikopteren skulle holde til i Skive og ikke i Aars, som der ellers var tale om. I stedet blev der afsat en akutpulje til blandt andet Nordjylland, som ikke er dækket af lægehelikoptere. Puljen skulle bruges på ekstra lægebiler og ambulancer. Men det er ikke godt nok, lyder det fra regionsrådsformand Ulla Astman. Derfor har hun og H.C. Maarup sendt et brev til sundhedsministeren og bedt hende om et møde: - Akutpuljen lyder som en støttemulighed, og det betyder som regel, at man selv skal finansiere en stor del selv. Derfor er vi bekymrede, for det vil jo betyde en ekstraregning til nordjyderne. Det er ikke rimligt, at Nordjyllands skal betale ekstra penge, når man andre steder får foræret en akutlægehelikopter, siger hun.

Referat:
Der er utilfredshed med den aftalte løsning for lægehelikopteren. Nu havner striden på sundhedsministerens bord.